b'\n_START_ARTICLE_\nHotelli Torni Tampere\n_START_SECTION_\nKorkeus\n_START_PARAGRAPH_\nHotellirakennus on 88,5 metri\xc3\xa4 korkea. Ennen Hotelli Torni Tampereen valmistumista Tampereen korkein hotelli oli 63-metrinen Sokos Hotel Ilves ja Suomen korkein hotelli 69,5-metrinen vuonna 1931 valmistunut Hotelli Torni Helsingiss\xc3\xa4. Toimistorakennuksista Suomen korkein on energiayhti\xc3\xb6 Fortumin p\xc3\xa4\xc3\xa4konttori Espoossa: sen korkeus on 83,6 metri\xc3\xa4. Suomen korkeimman asuinrakennuksen titteli\xc3\xa4 pit\xc3\xa4\xc3\xa4 hallussaan 87,5 metri\xc3\xa4 korkea Cirrus Helsingin Vuosaaressa. Suomen korkein rakennus on Tampereen N\xc3\xa4sinneula, jonka varsinaisen torniosan korkeus on 134,5 metri\xc3\xa4, ter\xc3\xa4smaston kera 168 metri\xc3\xa4.\n_START_SECTION_\nSijainti ja arkkitehtuuri\n_START_PARAGRAPH_\nHotelli Torni Tampere sijaitsee l\xc3\xa4hell\xc3\xa4 Tampereen rautatieasemaa vanhojen Museoviraston suojelemien veturitallien kupeessa. Hotellissa on reilun 300 huoneen majoitustilat sek\xc3\xa4 ravintola- ja kokoustilat. Hotellin rungon betonielementtien ja betonisten julkisivuelementtien toimittaja on Parma. Arkkitehti Sampo Valjus on k\xc3\xa4ytt\xc3\xa4nyt julkisivuissa mustaksi v\xc3\xa4rj\xc3\xa4tty\xc3\xa4 betonia ja ter\xc3\xa4st\xc3\xa4. Hotellin julkisivuvalaistuksen suunnittelusta vastasi tamperelainen VALOA Design Oy. Hotelli Torni Tampereelle my\xc3\xb6nnettiin Vuoden valaistuskohde 2015 -palkinto\xc2\xa0Habitare-messuilla 9. syyskuuta 2015. Hotellin julkisivuvalaistuksella korostetaan sek\xc3\xa4 Museoviraston suojelemien veturitallien ett\xc3\xa4 uudisrakennuksen ainutlaatuista arkkitehtuuria.\n_START_SECTION_\nPalvelut\n_START_PARAGRAPH_\nHotellissa on kolme ravintolaa: katutasossa vanhassa veturitallissa on seurusteluravintola Paja Bar ja ruokaravintola Grill it! sek\xc3\xa4 hotellin ylimm\xc3\xa4ss\xc3\xa4, 25. kerroksessa, seurusteluravintola Moro Sky Bar. Paja Bar on sisustettu manserockin henkeen, mik\xc3\xa4 n\xc3\xa4kyy esimerkiksi koriste-esineiss\xc3\xa4 ja ruokalistoissa. Grill it! keskittyy grillattaviin ruokiin. Moro Sky Bar on Tampereen ensimm\xc3\xa4inen skybar sek\xc3\xa4 Suomen korkeimmalla sijaitseva baari ja terassi._NEWLINE_Hotellin 17. kerroksessa sijaitsee ty\xc3\xb6skentelytila Visio Klubi. Siell\xc3\xa4 on erilaisia ty\xc3\xb6pisteit\xc3\xa4 ja sohvaryhmi\xc3\xa4 pienimuotoisiin palavereihin ja p\xc3\xa4\xc3\xa4tety\xc3\xb6skentelyyn.\n_START_SECTION_\nBase-hypyt\n_START_PARAGRAPH_\nEnsimm\xc3\xa4inen base-hyppy hotellista tehtiin pian avajaisten j\xc3\xa4lkeen, 21. marraskuuta 2014. Hotellin kattoterassille tehtiin t\xc3\xa4m\xc3\xa4n j\xc3\xa4lkeen muutostoimia, joilla toivottiin hypp\xc3\xa4\xc3\xa4misen estyv\xc3\xa4n. Seuraava hyppy tapahtui 17. lokakuuta 2015.'